Mandag aften rykkede politi og beredskab ud til en adresse på Hyrdetoften i Mariager, hvor der var brand. Ilden havde fat i en nyere tilbygning til huset, og det stod ret hurtigt klart, hvordan branden var opstået. - Der stod et brændefyr i tilbygningen, og de folk, der var på stedet, kunne konstatere, at det var det fyr, der var årsagen til branden, siger vagtchef ved Nordjyllands Politi, Per Jørgensen. Den 60 kvadratmeter store tilbygning stod ikke til at redde, men ilden bredte sig ikke til resten af huset, og hverken dyr eller mennesker kom noget til ved branden, oplyser vagtchefen.

Opsummering:
En nyere tilbygning stod ikke til at redde, da der mandag aften opstod brand i et brændefyr i Mariager.